నాగార్జునసాగర్
ఖోస్లా కమిటీ రిపోర్టును తొక్కిపెట్టుటకు ఢిల్లీలో ప్రయత్నములు మొదలైనవి. రాజా ఢిల్లీ వెళ్ళి ప్రొఫెసర్ ఎన్.జి.రంగా, మోటూరు హనుమంతరావు, కొత్త రఘురామయ్య మొదలగు పార్లమెంటు సభ్యులను కలిసి, రిపోర్టును వెలికితీయించి దాని ప్రతులను అందరికి పంచిపెట్టి, ప్రణాళికా సంఘం సభ్యులందరిని ఒప్పించి సుముఖులు చేశాడు. ప్రణాళికా సంఘం ఖోస్లా కమిటీ సూచనలను 1952లో ఆమోదించింది. జలాశయ సామర్థ్యం 281 టి.ఎం.సి.గా సూచించింది. అదే సమయములో రాష్ట్ర ప్రభుత్వము కూలిపోయింది. రాష్ట్రములో గవర్నర్ (చందూలాల్ త్రివేది) పాలన ఆరంభమయింది. త్రివేది ప్రధానమంత్రి జవహర్ లాల్ నెహ్రూ గారిని ఖోస్లా కమిటీ రిపోర్టు ఆమోదించమని విజ్ఞప్తి చేశారు. చివరకు 1954 లో నాగార్జునసాగర్ నిర్మాణానికి ఆమోదముద్ర లభించింది. 1955 డిసెంబర్ 10న (మన్మధ నామ సంవత్సరం కార్తీక బహుళ ద్వాదశి నాడు) అప్పటి ప్రధానమంత్రి జవహర్‌లాల్ నెహ్రూ ప్రాజెక్టు నిర్మాణానికి శంకుస్థాపన చేసారు. అప్పటి హైదరాబాదు రాష్ట్ర ముఖ్యమంత్రి, బూర్గుల రామకృష్ణారావు, ఆంధ్ర రాష్ట్ర గవర్నర్ సి.ఎం.త్రివేది ఈ కార్యక్రమానికి హాజరయ్యారు. నిర్మాణ సమయములో రాజా గారు యాభైరెండు లక్షల రూపాయిలు మాచింగ్ గ్రాంటుగా ఇచ్చారు. డ్యాము నిర్మాణం 1969లో పూర్తయింది. క్రెస్టు గేట్లను అమర్చే పని 1974లో పూర్తయింది.
రాజశ్రీగార్లపాడు
ఈ గ్రామంలో ప్రతి సంవత్సరం ఉస్సేన్ సాహెబ్ పేరు మీదుగా మోహర్రం (పీర్ల పండుగ) ఘనంగా జరుగుతుంది. చుట్టు పక్కల గ్రామాల వారే కాక పలు ప్రాంతాల నుండి ఈ ఉత్సవాన్ని చూడటానికి జనం తండోపతండాలుగా తరలి వస్తుంటారు. హిందూ, ముస్లిం ప్రజలందరూ కలిసికట్టుగా ఈ ఉత్సవాన్ని నిర్వహిస్తుంటారు. 
2009 లో కృష్ణానదికి వచ్చిన వరదలలో ఈ గ్రామం తీవ్రంగా నష్టపోయింది. సగానికి పైగా ఊరు తూడ్చిపెట్టుకపోయింది. వరదలలో పూర్తిగా నివాసాలు కోల్పోయిన వారి కొరకు ప్రభుత్వం, అనంతపురం జిల్లాకు సంబంధించిన ఫాదర్ వింసెంట్ ఫెర్రర్ స్మారకార్థం ఏర్పడిన ఆర్.డి.టి. ( రూరల్ డెవలప్మెంట్ ట్రస్ట్ !) స్వచ్చంద సంస్థలు కలిసి సంయుక్తంగా 309 నూతన గృహాల కాలనీని నిర్మించి ఇచ్చారు. ఈ కాలనీ పాత గ్రామానికి దక్షిణాన, బోరవెల్లి గ్రామానికి వెళ్ళే దారిలో సర్వాంగ సుందరంగా దర్శనమిస్తుంది. ఈ కాలనీ నిర్మాణంలో ప్రభుత్వ వాటా 3,87 లక్షలైతే, ఆర్.డి.టి.,అనంతపురం వాటా 1,98 లక్షలు. ఈ కాలనీని తేది.15.09.2012 నాడు ఆంధ్రప్రదేశ్ ముఖ్యమంత్రి కిరణ్ కుమార్ రెడ్డి ప్రారంభించి ప్రజలకు అందుబాటులోకి తెచ్చారు. ఈ కాలనీలో విశాలమైన పార్కు, ఆ పార్కులో ఆంజనేయస్వామి దేవాలయం, పక్కనే ఆట స్థలం చూపరులను ఆకట్టుకుంటాయి. ఆ పార్కులోనే కాలనీ నిర్మాణానికి తోడ్పడిన ఫాదర్ వింసెంట్ ఫెర్రర్ విగ్రహాన్ని చూడవచ్చు.